Je Guillames de Biaumes, chevaliers, fais savoir à touz... que je ay doné, quitté, et outroié et baillié à noble baron Jehan, conte de Bourgoigne et signour de Salins, et à ses hoirs, quanque je avoie et devoie avoir à Cuvier, à Viler-Estevenon et en la vile de Meges, et en tout le vaul de Meges, en quelque chose que ce soit, en champs, en prés, en bois, en censes, en homes, en justice, en signorie et en toutes autres choses, quelque elles soient, que il et sui hoir doivent avoir et tenir à toutjourmais, en eschange de la ville de Chaumergis et de la maison fort doudit leu, ensamble les apartenances de ladite ville, en quelque chose que elles soient, en champs, en prés, en bois, en vignes, en justice, en signorie, en molin et en reviere, sauz les prelz de quatre cherrées de foin que lidiz cuens a retenuz es prez doudit leu, devers La Chassigne, pour faire sa volunté. Et après, je li ay doné cinquante livres d’estevenens pour ledit eschange... Et est à savoir que lesdites choses devons tenir en fié, je et li miens, doudit conte... En tesmoignaige de laquel chose, li religious barons et honestes li abbes de Balerne et li abbes de Rosieres, de l’ordre de Citiaux, ont mis lour seaux pendant en ces presentes lettres, à ma priere et à ma requeste. Ce fut fait l’an de l’incarnation Nostre Signour qui corroit par mil CC sexante et on, le jour des Innocenz.